ไตรมาส 1 คนแห่สอบตัวแทนประกัน
คปภ.เผยไตรมาส 1 คนแห่สอบตัวแทนประกัน 6.1 หมื่นราย
27 เม.ย. 2555

คปภ.เผยไตรมาส 1 คนแห่สอบตัวแทนประกัน 6.1 หมื่นราย
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ตามที่กฎหมายกำหนดให้ผู้ที่จะนำเสนอผลิตภัณฑ์ประกันภัยต้องมีใบอนุญาตและต้องแสดงใบอนุญาตประกอบการเสนอขายประกันภัยทุกครั้ง ส่งผลให้มีผู้ต้องการเข้าสอบเพื่อขอรับใบอนุญาตเป็นตัวแทนประกันภัยเพิ่มมากขึ้นอย่างต่อเนื่อง จากสถิติการสอบตัวแทน/นายหน้าประกันภัย ในไตรมาส 1 ปี 2555 มีจำนวนผู้สมัครสอบทั้งสิ้น 61,773 ราย โดยสามารถแบ่งเป็น ผู้สมัครสอบเพื่อขอรับใบอนุญาตเป็นตัวแทนประกันชีวิต   76.83%  ผู้สมัครสอบเพื่อขอรับใบอนุญาตเป็นนายหน้าประกันชีวิต   8.22% ผู้สมัครสอบเพื่อขอรับใบอนุญาตเป็นนายหน้า และตัวแทนประกันวินาศภัย   12.86% และ  2.09% ตามลำดับ    
ทั้งนี้ จากการวิเคราะห์ข้อมูลผู้สมัครสอบแยกตามประเภท จะเห็นได้ว่าการสอบเพื่อขอรับใบอนุญาตเป็นตัวแทนประกันชีวิตมีจำนวนผู้เข้าสอบสูงสุดถึง 47,457 ราย สอบผ่านทั้งสิ้น   55.36%  โดยในจำนวนนี้ ผู้สมัครสอบ  61.65% สมัครสอบที่ สำนักงาน คปภ. 
สำหรับ ภูมิภาค มีข้อสังเกตว่าเป็นเพราะตลาดการประกันภัยมีอัตราการขยายตัวไปยังภูมิภาคต่างๆของประเทศสูงขึ้น ซึ่งแสดงให้เห็นว่าประชาชนในส่วนภูมิภาคมีความตระหนักถึงความสำคัญของการทำประกันภัย รวมถึงมีผลิตภัณฑ์ประกันภัยที่สอดคล้องกับความต้องการของประชาชนกลุ่มนี้มากขึ้น รองลงมาคือประเภทนายหน้าประกันวินาศภัย (บุคคลธรรมดา) มีผู้สมัครสอบจำนวน 7,946 ราย สอบผ่านทั้งสิ้น  40.74% ตามมาด้วยประเภทนายหน้าประกันชีวิต (บุคคลธรรมดา) มีผู้สมัครสอบทั้งสิ้น 5,080 ราย มีผู้สอบผ่านทั้งสิ้น  63.87%